IZVEDBENA UREDBA KOMISIJE (EU) 2021/1355

z dne 12. avgusta 2021

o večletnih nacionalnih programih nadzora za ostanke pesticidov, ki jih morajo vzpostaviti države članice

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 19(3)(b) Uredbe,

ob upoštevanju naslednjega:

(1) Uredba (EU) 2017/625 določa pravila za uradni nadzor in druge uradne dejavnosti pristojnih organov držav članic za preverjanje skladnosti z zakonodajo Unije, med drugim na področju varnosti hrane v vseh fazah proizvodnje, predelave in distribucije. Določa posebna pravila o uradnem nadzoru v zvezi s snovmi, katerih uporaba lahko povzroči ostanke navedenih snovi v živilih in krmi.

(2) Uredba (EU) 2017/625 črta člen 30 Uredbe Evropskega parlamenta in Sveta (ES) št. 396/2005 (2), ki se kljub temu uporablja do 14. decembra 2022, razen če se z delegiranim aktom ne določi zgodnejši datum. Člen 30 določa posebne zahteve za vzpostavitev večletnih nacionalnih programov nadzora, ki temeljijo na tveganju, za ostanke pesticidov z dvojim namenom oceniti izpostavljenost potrošnikov in skladnost z zakonodajo.

(3) Člen 110 Uredbe (EU) 2017/625 določa minimalne zahteve za vsebino večletnih nacionalnih programov nadzora. Vendar te ne upoštevajo posebnih praktičnih ureditev, potrebnih za pripravo večletnih nacionalnih programov nadzora za ostanke pesticidov.

(4) Zato je primerno določiti posebne zahteve za pripravo večletnih nacionalnih programov nadzora za ostanke pesticidov, ki bi bili del večletnih nacionalnih programov nadzora. Zlasti je pomembno zagotoviti, da režim nadzora upošteva namen oceniti izpostavljenost potrošnikov in skladnost z Uredbo (ES) št. 396/2005.

(5) Ker se člen 30 Uredbe Evropskega parlamenta in Sveta (ES) št. 396/2005 ne bo več uporabljal od 15. decembra 2022, bi bilo treba to uredbo uporabljati od navedenega datuma.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Večletni nacionalni programi nadzora za ostanke pesticidov 1. Države članice pripravijo večletne nacionalne programe nadzora za ostanke pesticidov kot del svojih večletnih nacionalnih programov nadzora. Svoje večletne programe vsako leto posodabljajo. 2. Navedeni programi temeljijo na tveganju in njihov cilj je oceniti izpostavljenost potrošnikov in skladnost z Uredbo (ES) št. 396/2005. Določajo najmanj naslednje: (a) proizvode, ki jih je treba vzorčiti; (b) potrebno število vzorcev in analize, ki jih je treba izvesti; (c) pesticide, ki jih je treba analizirati; (d) merila priprave teh programov, vključno s: (i) kombinacijami pesticid/proizvod, ki jih je treba izbrati; (ii) številom odvzetih vzorcev za domače in nedomače proizvode; (iii) porabo proizvodov kot deležem celotne nacionalne porabe; (iv) programom nadzora Unije ter (v) rezultati predhodnih večletnih nacionalnih programov nadzora. 3. Države članice sodelujejo v večletnem programu nadzora Unije v skladu s členom 29 Uredbe (ES) št. 396/2005.

Člen 2 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 15. decembra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 12. avgusta 2021 Za Komisijo predsednica Ursula VON DER LEYEN

(1) UL L 95, 7.4.2017. str. 1.

(2) Uredba (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (UL L 70, 16.3.2005, str. 1).